NÁRODNÁ   RADA   SLOVENSKEJ   REPUBLIKY 
IV. volebné obdobie
___________________________________________________________________





					N Á V R H

    				  Zákon z ............. 2009




ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov  v  znení  neskorších  predpisov a ktorým  sa  mení zákon  Národnej   rady  Slovenskej   republiky č. 145/1995 Z. z. o správnych poplatkoch v znení neskorších predpisov


Národná rada Slovenskej republiky sa uzniesla na tomto zákone:


Čl. I
	

Zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov, ktorým sa mení zákon Národnej rady Slovenskej republiky č. 145/1955 Z. z. o správnych poplatkoch v znení neskorších predpisov, zákona č. 659/2007 Z. z.,  zákona č. 70/2008 Z. z. a zákona 297/2008 Z. z. sa mení a dopĺňa takto:
	

V § 10 sa v odseku 4  za písmeno a) vkladá nové písmeno b), ktorý znie:

„b) vykonáva vopred neohlásenú kontrolu stáleho dozoru prevádzkovateľa hazardnej hry nad zákazom účasti osôb mladších ako 18 rokov na hazardných hrách podľa § 35 ods. 6. Ak zistí, že sa v herni na hazardnej hre zúčastňujú takéto osoby, uloží prevádzkovateľovi pokutu podľa § 56 ods. 2 tohto zákona“.

Doterajšie písmená b), c), d) sa označujú ako písmená c), d), e).

						
Čl. II
                                                                      

Tento zákon nadobúda účinnosť 1. apríla 2010.



Dôvodová správa


I. Všeobecná časť

Denná tlač prináša početné dôkazy o účasti detí a mladistvých na hazardných hrách, hoci podľa zákona č. 171/2005 Z.z. o hazardných hrách  v § 35 ods. 6  je uvedené, že účasť na hazardných hrách je zakázaná osobám mladším ako 18 rokov. 
Aj prevádzkovateľ hazardnej hry podľa platného zákona je povinný vykonať opatrenia, aby sa takéto osoby nemohli zúčastňovať hazardných hier. Na tieto účely má právo požadovať predloženie preukazu totožnosti prevádzkovateľ hazardnej hry ako orgán dozoru. Ak sa hazardné hry prevádzkujú v herni, prevádzkovateľ takýchto hazardných hier je povinný vykonávať v herni stály dozor; prevádzka herne sa riadi prevádzkovým poriadkom herne. Kontrolu nad prevádzkovaním hazardných hier a výherných prístrojov má ministerstvo financií, resp. konkrétny daňový úrad. 
Napriek zákonnej povinnosti prevádzkovateľov hazardných hier, t j. aj výherných automatov, uskutočňovať v herni stály dozor, môžeme skonštatovať, že účasť  mladistvých do 18 rokov na hazardných hrách hlavne na výherných automatoch skôr narastá akoby sa znižovala, z čoho možno vyvodzovať, že prevádzkovatelia výherných automatov si neplnia svoju zákonnú povinnosť.. 
Túto situáciu v nemalej miere umožňuje platná právna úprava, ktorá neukladá daňovým úradom povinnosť kontrolovať plnenie stáleho dozoru prevádzkovateľom, t.j. kontrolu jeho zákonnej povinnosti. Preto predložený legislatívny návrh mení možnosť uskutočňovať kontrolu na povinnosť uskutočňovať kontrolu. V prípade ak v rámci kontroly daňový úrad zistí nesplnenie povinnosti prevádzkovateľa hazardnej hry, je daňový úrad povinný podľa platného zákona uložiť mu sankciu od 100 000 do 500 000 Sk 
Zanedbateľné nie sú ani signály, že účasť na hazardných hrách osôb mladších ako 18 rokov veľmi často vyvoláva ťažko liečiteľnú závislosť na automatoch a neraz aj rodinné tragédie, čo zvyšuje aktuálnosť novelizácie právnej úpravy tak, ako to uvádza predpokladaná novela.
Predložený legislatívny návrh je v súlade s Ústavou Slovenskej republiky. Finančný dopad nemá na štátny rozpočet, vzhľadom na to, že nepredpokladá vytvorenie ďalšieho  orgánu a ani novej kompetencie. Existujúcu fakultatívnu kontrolu daňového úradu mení na obligatórnu kontrolu bez nároku na nové pracovné miesta.












































II. Osobitná časť



Čl.  I.

§ 10 odsek 4 písm. b)

	Odôvodnenie

Doterajšia možnosť daňových úradov vykonávať kontrolu prevádzkovateľov hazardných hier či plnia svoju zákonnú povinnosť vykonávať stály dozor nad tým, aby sa osoby do 18 rokov nezúčastňovali hazardných hier sa mení na ich zákonnú povinnosť.



Čl. II. 

Určuje sa účinnosť zákona na 1. apríl 2010
         
      
	



















DOLOŽKA ZLUČITEĽNOSTI

návrhu právneho predpisu s právom Európskych spoločenstiev a právom Európskej únie.

1.	Navrhovateľ právneho predpisu:  poslankyne Národnej rady Slovenskej republiky za ĽS - HZDS – Katarína Tóthová a Ľudmila Mušková
.

2. Názov návrhu zákona:

Návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov  v  znení  neskorších  predpisov a  ktorým  sa  mení  zákon  Národnej   rady  Slovenskej   republiky č. 145/1995 Z. z. o správnych poplatkoch v znení neskorších predpisov


3. Problematika návrhu zákona:

a) nie je upravená v práve Európskych spoločenstiev,
b) nie je upravená v práve Európskej únie,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.























